Näete te Eestis mõnd põhimõttelist viga, mis on esimese presidendiaasta jooksul silma paistnud?  Meil seisab ees veel üks mõtteviisi muutus. Võiks öelda, et üleminekuperiood on  läbi ja peame kohanema uue olukorraga.  Eestis käib totaalne hüsteeria selle pärast, et kui tuleb viis-kuus protsenti majanduskasvu, siis see justkui oleks majanduse langus. Ei, absoluutselt ei ole! Jah, kasvutempo ei ole enam 11 protsenti. Aga see 11 protsenti on omane üleminekuriikidele.  Meie oleme jõudnud Portugali tasemele, kelle kohta keegi ei ütle, et nad oleksid üleminekuriik. Lihtsalt üks vähem jõukas ELi liikmesriik.  Ka Eesti ei ole enam odavtööjõu riik. Me ei saa öelda, et tulge  siia, sest siin saate toota odavamalt kui kusagil mujal.  Seega peame oma majandust veel kord restruktureerima. Võib-olla see sõna on mõnes mõttes liiga karm, kui võrrelda, mis toimus erastamise ajal. Kuid Eesti on nüüd riik, kes peab hakkama saama samadel alustel mis teisedki riigid.  Peame ära harjuma, et 11protsendilist majanduskasvu enam ei tule. See tuleb ainult siis, kui sa ronid kusagilt välja. Meie enam ei roni välja, me oleme püsti saanud.